BAN: adopció de mesures preventives urgents per a reduir l’impacte del coronavirus covid-19
13 de març 2020

![Imagen 1](/media/if4bgzil/60_logo.jpg)

Davant de la crisi sanitària provocada pel COVID-19, en aplicació de les comunicacions rebudes des de la Generalitat Valenciana, sumades a les mesures adoptades per la nostra administració autonòmica i el Govern d’Espanya, l’Ajuntament de Sagunt ha disposat una bateria de mesures de caràcter preventiu per a limitar la propagació i el contagi i preservar la salut de la ciutadania.

  

Atés el que disposa l’article 21 de la Llei 7/1985, de 2 d’abril, reguladora de les Bases de Règim Local, correspon a l’alcalde, entre altres, les atribucions de: a) Dirigir el govern i l’administració municipal; e) Dictar bans; h) Exercir la direcció superior de tot el personal; m) Adoptar personalment, i sota la seua responsabilitat, en cas de catàstrofe o d’infortunis públics o greu risc d’aquests, les mesures necessàries i adequades donant compte immediat al Ple.

  

**En virtut d’aquestes competències, DISPOSE:**

  

**PRIMER: Mesures preventives d’aplicació a partir del dissabte 14 de març de 2020:**

  

1\. Se suspén l’activitat de les associacions de caràcter social i altres que utilitzen dependències municipals; així com les activitats municipals en matèria de serveis socials i totes les excursions de majors.

  

2\. Se suspenen, fins a nova indicació, totes les activitats, competicions, esdeveniments i cursos que es desenvolupen a les instal·lacions esportives municipals, i es restringeix el seu ús tant als clubs esportius com als usuaris en general.

S’autoritza, de manera excepcional i mentre no se suspenga el preolímpic previst la setmana que ve, els entrenaments que la selecció d’handbol femenina de Senegal té previstos a les nostres instal·lacions, des del 16 al 19 de març. Es faran a porta tancada, sense públic i seguint totes les instruccions que puga emetre la Regidoria d’Esports.

  

3\. No es promourà ni autoritzarà temporalment cap esdeveniment extraordinari esportiu o de qualsevol altra naturalesa que tinga lloc en instal·lacions municipals o a la via pública, el desenvolupament dels quals tinga data prevista en les pròximes 3 setmanes.

  

4\. Queden anul·lades o ajornades a noves dates per determinar tots els actes de l’Ajuntament de Sagunt tant culturals, de joventut, igualtat, formatius, festius, reunions de grups de participació, etc., que tinguen lloc a les instal·lacions municipals.

  

**SEGON:** Es prohibeix el bany en les platges del terme municipal de Sagunt i es tanquen els  parcs  infantils.

  

**TERCER:** Fins a la data es manté el mercat interior com a activitat d’abastiment bàsic, no d’oci.

També es manté amb normalitat el mercat exterior de demà dia 14, sempre respectant les mesures de precaució donades per les autoritats sanitàries:

\- No grups de risc.

\- Evitar les aglomeracions a les parades.

\- Adopció de mesures higièniques i mantindre 1,5 metres de distància mínima. Tossir o esternudar cobrint-se amb un mocador d’usar i tirar.

Els protocols aniran canviant d’acord amb les circumstàncies.

  

**QUART: Es reforça l’atenció de serveis socials als col·lectius de població especialment vulnerables; prioritzant l’atenció telemàtica i telefònica enfront de la presencial, a l’efecte de protegir les persones especialment sensibles.**

  

**CINQUÉ: Es requereix a entitats privades i particulars la prestació de la màxima col·laboració si això fora necessari.**

  

**SISÉ: Des de l’Ajuntament de Sagunt s’apel·la a la comprensió de la ciutadania del nostre municipi davant de les mesures establides i a seguir les indicacions preventives que es transmeten tant des de la Generalitat Valenciana com des del Govern d’Espanya.**

  

  

L’ALCALDE DE SAGUNT,

Darío Moreno Lerga

  

​​​

*   [](http://www.facebook.com/sharer.php?u=https://aytosagunto.es/va/actualitat/ban-adopcio-de-mesures-preventives-urgents-per-a-reduir-l-impacte-del-coronavirus-covid-19/ "Facebook")
*   [](http://twitter.com/share?url=https://aytosagunto.es/va/actualitat/ban-adopcio-de-mesures-preventives-urgents-per-a-reduir-l-impacte-del-coronavirus-covid-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ban-adopcio-de-mesures-preventives-urgents-per-a-reduir-l-impacte-del-coronavirus-covid-19/ "Linked In")
*   [](mailto:?body=https://aytosagunto.es/va/actualitat/ban-adopcio-de-mesures-preventives-urgents-per-a-reduir-l-impacte-del-coronavirus-covid-19/)